Papersnake/gushiwen huggingface dataset:
奉同邻几咏雪
刘敞（宋代）

侵旦满城雪，从天万里风。阴沈朝日变，惨澹宿云同。

径渡湖沙远，群飞海上空。崩腾兼上下，眩晃失西东。

帝所银为阙，河滨贝作宫。瑶林高不极，璧水阔无穷。

巨丽神仙境，精微造化工。霏花争烂漫，喷雾极溟濛。

埽洒埃尘豁，苞含物象充。牛衣愁病客，鹤发思衰翁。

侵冒貂馀黑，凭凌火似红。厉威深刻轹，正色坦昭融。

妒舞多珍鹭，迷群有断鸿。阳微怯频复，阴老恣骄雄。

蔀屋贫奢等，辉窗昼夜通。岁华惊朔易，故老识年丰。

占赋惭宾右，闻歌慕郢中。闭门徒自喜，乘兴力难崇。
赠苏明府
李颀（唐代）

苏君年几许，状貌如玉童。采药傍梁宋，共言随日翁。

常辞小县宰，一往东山东。不复有家室，悠悠人世中。

子孙皆老死，相识悲转蓬。发白还更黑，身轻行若风。

泛然无所系，心与孤云同。出入虽一杖，安然知始终。

愿闻素女事，去采山花丛。诱我为弟子，逍遥寻葛洪。
九序
崔敦礼（宋代）

春日兮繁鲜，车阗阗兮句曲天。
緪瑟兮拊鼓，满芳菲兮琼筵。
朝緪为羞兮沆瀣为醴，瑶华玉馔兮错杂而陈前。
灵之来兮赤城空，驾白鹤兮御清风。
群仙从兮哆哆，云晻暧兮车隆隆。
灵之去兮返太清，骑日月兮朝紫皇。
下视九州兮尘泱茫，五岳俎豆兮四溟杯觞。
制琼琚兮余衣，集芳荪兮余裳。
荷佩兮离离，兰旌兮扬扬。
欲往从兮未得，望夫君兮彷忀。
入宅三首（大历二年春，甫自西阁迁赤甲）
杜甫（唐代）

奔峭背赤甲，断崖当白盐。客居愧迁次，春酒渐多添。

花亚欲移愧，鸟窥新卷帘。衰年不敢恨，胜概欲相兼。

乱后居难定，春归客未还。水生鱼复浦，云暖麝香山。

半顶梳头白，过眉拄杖斑。相看多使者，一一问函关。

宋玉归州宅，云通白帝城。吾人淹老病，旅食岂才名。

峡口风常急，江流气不平。只应与儿子，飘转任浮生。
虞美人·玉阑干外清江浦
李廌（宋代）

玉阑干外清江浦，渺渺天涯雨。好风如扇雨如帘，时见岸花汀好、涨痕添。(阑：栏)
青林枕上关山路，卧想乘鸾处。碧芜千里思悠悠，惟有霎时凉梦、到南州。
奉和御制看毛诗诗三章二章十二句一章八句 其二
夏竦（宋代）

生民尊祖，时迈告成。江汉拨乱，凫鹥持盈。四诗之道，始于和平。

五际之变，通于晦明。宣宥密之基命，扬遹骏之休声。

或箴规于阙政，或叹咏于芳馨。
自九度至衡岳呈同游潘文叔二首 其二
赵蕃（宋代）

衡岳文公寺，南昌梅福官。意驰虽若近，身到每疑难。

社木怅鸣橹，集贤欣解鞍。未须论契阔，聊复话团栾。
雪斋（杭僧法言，作雪山于斋中。）
苏轼（宋代）

君不见峨眉山西雪千里，北望成都如井底。
春风百日吹不消，成月行人如冻蚁。
纷纷市人争夺中，谁信言公似赞公。
人间热恼无处洗，故向西斋作雪峰。
我梦扁舟适吴越，长廊静院灯如月。
开门不见人与牛，（言有诗见寄，云林下闲看水牯牛。
）惟见空庭满山雪。
山中偶怀梁丙孺
释通岸（明代）

混迹人间三十年，故林归去且随缘。谁知曲枕流云外，却落虚名浊劫前。

经罢有琴弹夜月，禅馀无事笑秋烟。伤心偶忆龙华侣，零落荒池旧种莲。
句
李夷庚（宋代）

生公曾说法，听石尚孱顽。
雁塔晴观海，松门夜闭出。
林喧群下缺
载答
林逋（宋代）

官曹久已称廉吏，田里时来顾散人。
文战谈围棋局外，绛侯何事号功臣。
金刚随机无尽颂·能净业障分第十六
释印肃（宋代）

为人受困穷，真金唤作铜。
弃之寻钝铁，揽外钁头空。
题卢道士房
李颀（唐代）

秋砧响落木，共坐茅君家。惟见两童子，林前汲井华。

空坛静白日，神鼎飞丹砂。麈尾拂霜草，金铃摇霁霞。

上章人世隔，看弈桐阴斜。稽首问仙要，黄精堪饵花。
大观三年释奠六首
佚名（隋代）

仰之弥高，鑽之弥坚。
于昭斯于，被于万年。
峨峨膠庠，神其来止。
思款无穷，敢忘于始。
拟唐塞下曲九首 其九
李昌祺（明代）

大漠阴山外，霜天气候殊。阴沙明远燐，寒日惨穷庐。

北阙无来使，中原少得书。凯歌今未奏，壮士誓捐躯。
姚开府山池
孟浩然（唐代）

主人新邸第，相国旧池台。馆是招贤辟，楼因教舞开。

轩车人已散，箫管凤初来。今日龙门下，谁知文举才。
相见欢
朱敦儒（宋代）

泷州几番清秋。许多愁。叹我等闲白了、少年头。

人间事。如何是。去来休。自是不归归去、有谁留。
挽宜春赵别驾二首
徐元杰（宋代）

丛桂论文旧，辛酸话早年。
虀盐朝惯苦，膏火夜无眠。
一第酬初韦，殊勋策步仙。
激昂英气宇，缓步亦霄躔。
寄黄觐虞太守
王先谦（清代）

颇怪邮筒问讯迟，年来佳趣我能知。先生书就元和脚，侍女妆成天宝眉。

似说悬弧庆张盥，定教掣笔叹羲之。吴中老学浑无用，病榻孤吟鬓似丝。
纪兴
高质斋（宋代）

湖上人家万木村，白云深护读书门。
年来不管头颅白，自贺清风酒一樽。
静室
张明中（宋代）

当年梁武造佛寺，子云飞帛书萧字。
李君得字煨烬中，建立小室有深意。
如今静室傍花岩，此室比心为一致。
峰峦底里着轩窗，明月清风为谁至。
三千世界阔如许，杂遝喧嚣鼎方沸。
铜炉添穗坐结趺，更倩白云锁苍翠。
定州观东坡雪浪石歌
向光谦（清代）

楚南少人而多石，此语吾闻诸柳侯。我亦自是石之一，远寻石友来定州。

定州城北众春园，槐柳夹道绿映门。抠衣直下石公拜，安知中无苏子魂。

黑白相错石之文，盛以芙蓉丈八盆。惜哉无人作飞雨，不见中流雪流奔。

我为若歌若起舞，平泉木石在何许。当时不遇苏长公，也应终古閟尘土。

独恨楚石空嶙峋，平生拂拭竟何人。
跋忠敏任公遗帖
杨万里（宋代）

市中货鸩作参苓，遮莫秦和苦口争。杀尽苍生消底物，卞京两把老蔓菁。
昼眠
赵鼎臣（宋代）

枕瓷歌娅姹，屏纸涨涟漪。左角蜗休斗，南柯蚁正为。

静喧闲处失，忧喜梦中移。吐握真贤相，相邀不计时。
与诸道者同游二室至九龙潭作
白居易（唐代）

喜逢二室游仙子，厌作三川守土臣。举手摩挲潭上石，

开襟斗薮府中尘。他日终为独往客，今朝未是自由身。

若言尹是嵩山主，三十六峰应笑人。主
初三日晚题
赵蕃（宋代）

浮云晚陆离，巨浪朝澎湃。
橹摇虽甚亟，岸远不可届。
巴丘两日中，湖路千里外。
月上照遥山，修眉雨新画。
炎居苦俗因入萧山养病张子成郊园
陈鹤（明代）

炎天病起厌逢迎，借尔深山且避名。
偶对野翁忘出处，暂随农侣话阴晴。
林猿乞果时穿木，海月窥人夜过城。
赖有流泉能灌圃，隔窗时见药苗生。
胡学士山居八咏 其一 芳洲春草
胡俨（明代）

闻说芳洲上，春来生意多。微风交远翠，细雨涨沧波。

径没人稀到，泥香燕屡过。康成读书处，碧带晚烟和。
次韵萧茂德
陈渊（宋代）

未能仰首试鸣号，且复尘埃奈此劳。健笔凌云谁误许，扁舟乘雪兴何高。

馀生敢叹须如戟，薄俗终防笑有刀。留滞周南何足数，人间如我九牛毛。
红处 其二
洪显周（清代）

酴醾欲醉海棠昏，争似佳人带睡痕。暖气多情烟外岫，夕阳生色雨馀村。

夕吟芳树香销骨，苦忆名山碧沁魂。菘菜芹羹入新味，厨房供给足家园。
蓦山溪
刘处玄（宋代）

玉峰顶上，知有田三段。壬润长黄芽，便万斛、珠酬弗换。

一麻一黄，服了自然安，修性命，休延年，别近云霞伴。

阴阳之外，天地难拘管。得道免轮回，厌世隐、神堂古观。

无为功行，真了去朝元，六铢挂，现真形，三岛十洲玩。
游定水寺寄杜尧臣
吉雅谟丁（元代）

水纹藤簟竹方床，山阁重阴雨后凉。新月梧桐秋已老，碧梧机后夜初长。

白鱼入馔松醪熟，红稻供炊笋脯香。云树芝泉随处好，一时清赏肯相忘。
满拟
叶元阶（清代）

满拟繁花照眼红，卷帘晓雾忽濛濛。亦知簧舌惭春鸟，偏有冰心语夏虫。

莲叶待舒仍怯雨，蕉阴微展已知风。寻常物理看何尽，枉说江郎赋恨工。
庐州界上寄丰帅
戴复古（宋代）

身健心先老，时危事愈乖。
无成携短剑，有恨满长淮。
村酒时时醉，山肴日日斋。
功名非我有，何处问生涯。
禅人并化主写真求赞
释正觉（宋代）

漆点两眼，雪丝半头。
嗒然亡耦，转处还幽。
一等高闲兮余云敛霁，十方清白兮片月摩秋。
山居怀林处士
白珽（元代）

昔有林处士，结庐邻峰巅。
年年不入城，梅花有佳联。
童鹤三数口，负郭十亩田。
弟侄列朝裾，咸平好时年。
人品既已高，奉养常充然。
嗟我何为者，日用买山钱。
爱诗不能佳，未了区中缘。
空有一寸心，羡杀处士贤。
饱看贵人面，不若饥看天。
搥床呼伯雅，且此相周旋。
有田足几时，卓哉坡翁言。
与赵陈同过欧阳叔弼新治小斋戏作
苏轼（宋代）

江湖渺故国，风雨倾旧庐。
东来三十年，愧此一束书。
尺椽亦何有，而我常客居。
羡君开此室，容膝真有余。
拊床琴动摇，弄笔窗明虚。
后夜龙作雨，天明雪填渠。
（时方祷雨龙祠，作此句时星斗灿然，四更风雨大至，明日乃雪。
）梦回闻剥啄，谁呼赵陈予。
添丁走沽酒，通德起挽蔬。
主孟当啖我，玉鳞金尾鱼。
一醉忘其家，此身自籧篨。
秋夜思家
杨自牧（清代）

故园归计惜蹉跎，残暑初消白露过。清角孤城知夜寂，寒蛩四壁觉秋多。

愁中短梦悲难就，客里流光奈促何。卧起张镫还独坐，空将《九辨》数吟哦。
秋日过积书岩怀梁汾先生
邵熉（清代）

纑塘佳句怕重拈，到此秋怀倍觉添。绮语梦醒多自悔，名花老觉未曾厌。

溪光送客仍临槛，山色无人尚入帘。我亦解裁红锦段，只今何处寄江淹。
舟中怀鄱阳赵倅
王十朋（宋代）

君如别驾宠，我愧淮阳黯。鄱水偶同僚，江楼屡凭槛。

感秋悲思多，惜别刚肠减。夔门啸与诺，安得对岑范。
婆罗门引（望月）
曹组（宋代）

涨云暮卷，漏声不到小帘栊。银河淡扫澄空。皓月当轩高挂，秋入广寒宫。正金波不动，桂影朦胧。

佳人未逢。叹此夕、与谁同。望远伤怀对景，霜满愁红。南楼何处，想人在、长笛一声中。凝泪眼、泣尽西风。
老马叹
陈瑚（明代）

百战归来辞玉勒，恋栈似闻长叹息。秋风一夜梦关山，身欲奋叹无羽翼。

当时神骏主人怜，破胡灭虏著先鞭。将军今入凌烟画，回首驰驱已十年。

自信死生犹可托，迎新弃旧人情薄。千金市骨果何人，终当饿死填沟壑。

捷足争誇后进材，英雄末路剧堪哀。识途足备沙场用，其奈世无管子才。

老马伏枥志千里，烈士暮年心未已。君未知马焉知人，风尘豪杰终老矣。
还返释言 其十
薛季宣（宋代）

蚨血可还钱，书符能已疟。感召有如斯，还丹非外作。

得意以忘言，象数求还错。无为四时行，天游有真乐。
武夷道士示予魏王子骞蜕首见紫气
徐渭（明代）

不死者巳去，死者留人间。骨骸自何夕，飞置山之颠。

取视始伊谁，县绠月屡牵。而不如馀魄，安卧攒青莲。

道士苦斯役，留函阁高椽。过客好奇异，启阅请自便。

兹物真仙灵，磊磊黄琅坚。高顶泥丸宫，紫气犹一弦。

晦明准天时，白黑互纠缠。胡为黄冠流，示人祸福先。

为予而变易，无乃劳子骞。玉蕴山色辉，斯理良自然。
邢太保有鹤折翼以诗伤之客有记翎经冥三韵而
王安石（宋代）

不为摧伤改性灵，静中犹见好仪形。
每怜今日长垂翅，却悔当时误翦翎。
医得旧创犹有法，相知多难岂无经。
稻粱且向人间觅，漠羡抟风起北冥。
送王子善移江津酒官一首
冯时行（宋代）

相看相别意何如，见事蜂生正要渠。
挽袖一杯山月上，凝眸十里峡风徐。
衣冠苗裔烟尘际，京洛风流咳唾余。
自此情愁欺老得，逢群重见为驱除。
衮山道中
范成大（宋代）

虎啸狐鸣苦竹丛，魂惊终日走蒙茸。
松林断处前山缺，又见南湖数十峰。
妙庭观
傅诚（宋代）

会宴瑶池阿母家，九霞光绕翠琼车。
坐中一曲山香舞，帽上看看有落花。
送客 其一
释居简（宋代）

老矣无钱买沃洲，欲从苕霅问菟裘。却烦二子先归去，好处林塘为相攸。
至日舟次有感 其二
陈廷和（清代）

一线初长日，狂吟独怅时。野花寒自发，山鸟集还移。

潮水应期至，霄云入谷迟。中流且击楫，莫遣榜人知。
因事示众
释重显（宋代）

石本落落，玉自碌碌。古之今之，一何𧬊速。师子不咬麒麟，猛虎不食伏肉。

君不见洞庭孤岛烟浪深，木马追风有人识。
出城
陆游（宋代）

羁枕不成寐，羸骖晓出城。
驿门深闭草，苑树密藏莺。
老病安闲散，疏慵负圣明。
津亭凝望久，惟是待潮平。
耕读为苗太守题
陈炜（宋代）

昔年解组意何如，郭外良田架上书。陇亩锄犁春雨后，茆斋灯上夜凉初。

鹿门景物宜人处，鼋鼎功名染指馀。笑我红尘方扰扰，不知何日买邻居。
尖齐圆健笔之四德戏作四首 其一
玄烨（清代）

尖锐虽云利，锋铓日计摧。藏拙莫言巧，生花自有来。
寿郑母何太夫人兼呈令子太史 其一
屈大均（明代）

高堂珠黍就，令子玉珂还。兄弟鸳鸯似，于飞烟水间。

花为王母胜，玉作岁星颜。寿母诗相和，人称大小山。
宿玄洲精舍芝菌阁别张伯雨二首 其一
萨都剌（元代）

一到茆山三日留，满山风雨过中秋。云行松树高低见，日落涧水东西流。

外史相邀登菌阁，此身只合往瀛洲。它年丛桂结招隐，野服愿随麋鹿游。
碧琳馆三首 其二
弘历（清代）

佳景足一窗，新名恰当可。奚事建章宫，门户千万夥。

漏报出花钟，篆袅沈檀火。后乐惟同民，先忧益廑我。

永言茕独哀，岂啻富人哿。
颂古七首
释胜（宋代）

脚踏清波分华岳，手擎红日转重云。
徒劳谩费干戈力，究竟还归有道君。
西山岳祠
韩淲（宋代）

西山桥外路，傍水去穿林。石柱岧峣起，溪流宛转深。

清音成小立，爽气入孤斟。晻霭丛祠处，归涂月已侵。
偈颂一百六十首 其五十
释宗杲（宋代）

无边刹境，自他不隔于毫端。十世古今，始终不离于当念。

丈夫自有冲天志，休向如来行处行。
节孝处士徐先生
晁说之（宋代）

莫怪先生身上贫，眼看外物似浮云。
房中除却琴棋後，更有门前鹤一群。
送程楚翁归歙用其韵
陈杰（宋代）

木落见江空，星回属纪穷。
畏途兵杂盗，急景雪妆风。
问学嗟游子，论交愧老翁。
归来富千古，此理此心同。
金刚随机无尽颂·一相无相分第九
释印肃（宋代）

不与诸尘入，雨洒何曾湿。
八风吹不动，卓然独存立。
端友以桂浆两樽见惠赋诗六首 其一
陈渊（宋代）

白衣挈榼踵吾门，颇说双泉更有兄。洗盏为君开醉色，不知人世有王闳。
又和 其七
洪咨夔（宋代）

风里行云不自由，低眉重整玉搔头。桃根纵有飞花渡，燕子宁无接翅楼。
萍乡泛小舟下湘东绝句 其二
符锡（明代）

湘春日日雨，湘水夜来高。莫道刀舟险，吾尝学自操。
谒金门 河南府同知高诚之寿
李俊明（元代）

风渐力。水翦飞花狼藉。鼎沸笙歌催举白。玉堂金马客。欢动周歌颂德。唤起洛阳春色。况值日南天道北。老歌星拱极。
雪晴三首
王之道（宋代）

湖山开宿霭，院落快新晴。
滉漾溶银色，潺湲过雨声。
味增茶品胜，光夺月华清。
放出东墙角，梅花数点明。
挽文丞相
徐世隆（金朝）

大元不杀文丞相，君义臣忠两得之。义似汉皇封齿日，忠于蜀将斫颜时。

乾坤日月华夷见，海岭风霜草木知。只恐史官编不尽，老夫和泪写新诗。
马塍花歌吊姜白石
李銮宣（清代）

马塍花发春濛濛，马塍花落啼小红。花开花落春已暮，蛮鸠义燕骄东风。

白石先生墓草死，年年寒食乌衔纸。玉友金蕉唤不醒，玉人金缕歌谁倚。

只今水调按红牙，杜宇声声诉落花。纵使雪麋能护惜，不知香梦入谁家。
贺升卿年垂八十以诗寄平园新咏二十二篇又录十年前简予四诗尚有访戴之兴谨次最后一章韵为谢
周必大（宋代）

文与年高岂乐天，字随心正亦公权。吟诗作赋晴窗里，问柳寻花野水边。

喜我新巢三径就，劳君旧句一时编。雪舟有兴休回棹，共载期追李郭仙。
江阁夜坐
刘才邵（宋代）

迢迢小阁倚云端，高处悬知境界宽。共向城头聊放目，却惊沙觜减奔湍。

苍烟阙处江山远，白月满空星斗寒。炯炯此心谁会得，从公清坐到更阑。
游云光寺李提举领客将至留二小诗
周必大（宋代）

作者正七人，饮中空八仙。
长斋讵容醉，晋也合逃禅。
遣愁
赵汝燧（宋代）

愁来无可奈，散策小桥东。影转松随日，香残花怯风。

烟霞诗兴里，天地酒杯中。本自江湖客，生涯付钓篷。
宫词
杨皇后（宋代）

上林花木正芳菲，内裹争傅御制词。
春赋新翻入宫调，美人群唱捧瑶卮。
题焕少章墨菊
释居简（宋代）

采薇不疗餐英瘦，著眼无从到朵颐。秋露染毫馀晓馥，便成画饼亦忘饥。
金钱子
佚名（宋代）

昨夜金风，黄叶乱飘阶下。听窗前、芭蕉雨打。触处池塘，睹风荷凋谢。景色凄凉，总闲却、舞台歌榭。独倚阑干，惟有木犀幽雅。吐清香、胜如兰麝。似金垒妆成，想丹青难画。纤手折来，胆瓶中、一枝潇洒。
杏林春意
夏良胜（明代）

杏坛作孔道，杏林鸣仙居。儒医次第业，董樊先后车。

三部脉息会，一点灵台虚。移此药天下，何必论刀圭。
端明尚书汪圣锡挽词二首
周必大（宋代）

性与天真合，心惟圣处求。
有书皆默记，无事不冥搜。
相业期黄发，祠官恃黑头。
为霖几人望，谁料倏成休。
家藏旧画效前人论画绝句各系一诗 其二十六
陈式金（清代）

别肠奇致自清新，繁简随心绝点尘。如遇桃源开异境，后生多少问津人。
次槐卿舅咏梅二绝 其一
喻良能（宋代）

玉肌冰骨不多枝，半映清池半近篱。寒雪尚迟新月早，横斜分影到涟漪。
资水
范祖禹（宋代）

资水通巫峡，谁家万里船。
随云排楚气，隐几上吴天。
神女迷朝雨，湘娥泣暮烟。
何时一飞楫，长啸下牢边。
奉使契丹二十八首 春日寄内
苏辙（宋代）

春到燕山冰亦消，归骖迎日喜嫖姚。
久行胡地生华发，初试东风脱敝貂。
插髻小幡应正尔，点盘生菜为谁挑。
附书勤扫东园雪，到日青梅未满条。
从千山携龙牙回约诸子同啖
释函可（明代）

不是山中人，不识山中味。采采须及时，盈筐叠山翠。

得以山中日，濯以山中水。恬淡本性成，微苦亦有致。

楮鸡非其伦，弟薇友石耳。携之入城郭，犹带山岚气。

一嚼清齿牙，再嚼沁心髓。愿言啮雪人，共领山中意。
赠李若虚
周密（宋代）

江湖游遍到长安，自写名山作画看。蝉腹祇便风露饱，鹤心偏喜水云宽。

袖中六甲三关式，肘后千金九鍊丹。更约小窗松月夜，素琴重为作猗兰。
和王景彝正月十四
梅尧臣（宋代）

灯光暖热夜催春，天半楼开饮近臣。驰道横头起山岳，露台周近簇朱轮。

隔帘艳色多相照，下马轻豪各竞新。我已暮年殊趣向，浓油一盏桉边身。
初秋夜坐
黄公度（宋代）

纳凉北窗下，景象有馀清。
林暝惟萤影，庭幽但竹声。
语阑惊坐久，露重觉衣轻。
不寐饶诗思，徘徊参斗横。
水龙吟·春恨
陈亮（宋代）

闹花深处层楼，画帘半卷东风软。春归翠陌，平莎茸嫩，垂杨金浅。迟日催花，淡云阁雨，轻寒轻暖。恨芳菲世界，游人未赏，都付与、莺和燕。
寂寞凭高念远。向南楼、一声归雁。金钗斗草，青丝勒马，风流云散。罗绶分香，翠绡封泪，几多幽怨。正销魂，又是疏烟淡月，子规声断。
畴依
王柏（宋代）

巍乎大哉，尧之为君。
其仁如天，其知如神。
凿井耕田，出作入息。
击壤而歌，不知帝力。
山园小梅得疏影横斜水清浅暗香浮动月黄十四
赵时韶（宋代）

花下朦胧作桂看，细评香影一般般。
唤醒二十年前梦，依旧身游在广寒。
画菊 其一
徐渭（明代）

身世浑如拍海舟，关门累月不梳头。东篱蝴蝶閒来往，看写黄花过一秋。
竹溪直院盛称起予草堂诗之善暇日览之多有可
刘克庄（宋代）

李下虽云僻，行人冷处看。
彼方垂美实，渠可整巍冠。
才见花初垂，俄惊核可鑽。
吾宁垫雨过，君欲切云难。
莺集枝多折，螬侵颗半残。
谁令服章甫，拘束畏傍观。
同离孙童蒙游净慈
陈著（宋代）

三月第三日，又来游梵林。
醉言惊俗耳，贫趣契僧心。
犬吠落红外，鸟啼空翠阴。
一年最佳处，分付老龄吟。
苦寒行
齐己（唐代）

冰峰撑空寒矗矗，云凝水冻埋海陆。
杀物之性，伤人之欲，既海能断绝蒺藜荆棘之根株， 又海能展凤凰麒麟之拳跼。
如此则何如为和煦，为膏雨， 自然天下之荣枯，融融于万户。
挽范节干
陈著（宋代）

君墓我其铭，谁知不尽情。半生萍梗过，晚岁柏松盟。

辇下清相谂，兵閒老共惊。芙蓉堂在否，回首泪纵横。
次韵广幕黄承事见寄二首 其一
郭祥正（宋代）

不记西亭醉别时，别来佳句愈瑰奇。心随云影沈天角，梦逐滩声到海湄。

满目青山谁共乐，何年黄卷得同披。遥怜严武能为帅，幕下争传杜老诗。
次韵黄子理宣德田居四时 其二
释道潜（宋代）

离离小麦黄，习习南风度。桑枣暗蓬麻，耘锄困朝暮。

种瓜屋东暗，翠蔓已分布。黄花引疏篱，冉冉欲横路。

白水漫青秧，联翩下鸥鹭。新丝换浊酒，肴蔌羞薄具。

扫洒聚比邻，环坐荫高树。稚子羡赢馀，牵衣傍翁妪。

牛羊岭外归，落日林梢去。饷妇亦还家，笑言隔烟雾。
次韵刘景文登邺王台见思五首 其五
黄庭坚（宋代）

公诗如美色，未嫁已倾城。嫁作荡子妇，寒机泣到明。

绿琴蛛网遍，弦绝不成声。想见鸱夷子，江湖万里情。
分司卒至富池
董嗣杲（宋代）

疲兵喜离九江城，且报新篁长数茎。
未问主人先问竹，要分吟屋听秋声。
次韵日新见招
王灼（宋代）

闻道山中熟腊醅，悬知瓮面唤春回。
桃花亦解相勾引，前度刘郎擬独来。
拟内苑春风一首
黄省曾（明代）

飘飘起自太平东，顷忽来吹万岁宫。甲观影摇千柳色，上林香岁百花丛。

常传帝乐流人世，惯领仙云满禁中。愿借天声归颂咏，挥毫不数大王雄。
和吕吏部观延庆院李唐画山水 其二
李复（宋代）

游戏仙人出道场，宝山珠树发神光。坐间举手分天界，移入毗耶一室方。
夜梦游一野人家万竹苍寒老翁款留意甚厚予题
陈纪（宋代）

一径苍寒长绿筠，鸡声人语隔林闻。
与谁共住只明月，所可论交惟此君。
世事乘除天已定，人生劳逸念中分。
卜邻倘许通来往，分我南山一片云。
和利州鲜于转运公剧八咏·间燕亭
司马光（宋代）

吏治正倥偬，夫君何燕间。
蚕丝既云寡，符移皆可删。
印封人事散，蹑屐升东山。
放杖坐危亭，清啸出去间。
无私席宾少，忘机林鸟还。
野人瞻翠微，稽首双眉斑。
长耳相
董嗣杲（宋代）

眉目如生骨骼寒，后来曾纪短碑顽。
双垂长耳过肩角，千古道躯落世间。
覆履有方随迹灭，守龛无语向人閒。
想知自丑难遮断，两扇禅扉及早关。
平定准噶尔功成恭上皇太后徽号御殿受贺诗以言志
弘历（清代）

从来西北不庭方，戡乱聊携数月粮。何必先驱张挞伐，早知载道迎壶浆。

遐荒底定千秋晏，徽号欣承爱日庆。岂不慰思宁即慰，训垂文子惧方长。
恭和皇祖圣祖仁皇帝御制避暑山庄三十六景诗 其九 四面云山
弘历（清代）

攀跻步崇岭，摩诘画中诗。岑壑依然在，川原望里奇。

重来犹依依，欲去更迟迟。孤鹤唳层巘，孙梧擢老枝。

苔纹迷近砌，鹿迹印斜岐。座静来青黛，窗虚浸曲池。

怀恩常抚迹，忆昔更含悲。当日乾乾意，身肩始得知。
寄扬州侯都监
司马光（宋代）

木落淮南树，秋风日夜高。
月临扬子渡，雪卷广陵涛。
不得同萧散，何因破郁陶。
空凭尺书速，未解梦魂劳。
蒙斋
刘藻（宋代）

蒙斋远廛市，胜概几多清。
山下一泉涌，望中千亩平。
林深俗客少，岩小晓烟轻。
杖屦从登眺，谁知有利名。
有劝予诗勿多为悲歌感慨，口占答之
林占梅（清代）

平子讴吟愁易集，灵均词赋感偏多。我生斯土非燕、赵，其奈情随笔下何。
还张德远书币题诗蔬圃壁间
苏云卿（宋代）

多年别作一番风，谁料声名达帝聪。
自有时人求富贵，莫将富贵污苏公。
金盏子·眼底时光
陈著（宋代）

眼底时光，奈老来、如何奈得秋何。黄叶最多情，天分付、凉意一声先做。是处著露莎蛩，也酸吟相和。新雁想，飞到故都徘徊，未忍轻过。往事是堪唾。红枣信、烽折尽任他。湖山桂香自好，笙歌舫、沈沈醉也谁拖。可怜瘦月凄凉，把兴亡看破。如今□，但留下满城□，西风悲些。
【正宫】醉太平_寒食珠帘外
王元鼎（元代）

寒食
珠帘外燕飞，乔木上莺啼，莺莺燕燕正寒食，想人生莺几。莺花无酒难成配，无花莺酒难成对。今日莺花莺酒莺相识，不吃呵图甚的？
声声啼乳鸦，生叫破韶华。夜深微雨润堤沙，香风万家。画楼洗净鸳鸯瓦，彩绳半湿秋千架。觉来红日上窗纱，听街头卖杏花。
辜负了禁烟，冷落了秋千。春光去也怎留恋？听莺啼燕喧。红馥馥落尽桃花片，青丝丝舞困垂杨线，扑簌簌满地堕榆钱，芳心问倦。
花飞时雨残，帘卷处春寒。夕阳楼上望长安，洒西风泪眼。几时睚彻凄惶限？几时盼得南来雁？几番和月凭阑干？多情人未还！
早梅香·北帝收威
佚名（宋代）

北帝收威，又探得早梅，漏春消息。粉蕊琼苞，拟将胭脂，轻染颜息。素质盈盈，终不许、雪霜欺得。奈化工、偏宜赋与，寿阳妆饰。独自逞冰姿，比夭桃繁杏，迥然殊别。为报山翁，逢此有花，樽前须攀折。醉赏吟恋，莫辜负、好天风月。恐笛声悲，纷纷便似，乱飞香雪。
泛湖有作
强至（宋代）

不比危湍急濑船，平湖慢桨恰相便。
蓬飘萍泛真吾事，舞袖歌鬟付少年。
子规
释今帾（明代）

故国繁华事已非，残魂终日惜芳菲。落花处处啼无尽，旧苑年年恨不归。

鸟道梦回云树远，雒阳声断翠烟微。何当春暮怜飘泊，独吊天涯血满衣。
五石·遥岑
李弥逊（宋代）

宿雨洗空阔，出此方寸岑。
联绵翠光浮，妙巧不可寻。
飞云去未返，慰我千里心。
谁为具徽弦，有酒聊自斟。
小元祐歌寄刘君鼎
谢翱（宋代）

前甲子，小元祐，句章祲黑权臣死。端平天子初改纪，袭芳泰陵种兰芷。

当秋淮甸枯草黄，弯弧北向射天狼。狐南星光天狗堕，入蔡生擒完颜王。

是年南海无波浪，月湿珠胎君以降。只今六十空白头，独骑麒麟补春秋。

天回星周美恶复，人世更传蔡州录。
江东岩为余写容求赠诗余以其学佛者也故后章
林景熙（宋代）

丰神间整坐凝然，一笑聊凭笔意传。
却有丹青难画处，独遗好丑在千年。
因形有像转支离，妙笔从君压画师。
若向禅中参一指，写余父母未生时。
暑雨同诸子限韵，仍禁「江窗」二字
张煌言（明代）

火云蒸雨势难降，斜倚绳床听石淙。愁满风尘侵鄂被，梦回烟石绕吴艭。

萧条莫怪壶堪碎，锈涩历怜剑自双。客路幸逢好友在，且须乘兴倒春缸。
朝下过卢郎中叙旧游
李白（唐代）

君登金华省，我入银台门。幸遇圣明主，俱承云雨恩。

复此休浣时，闲为畴昔言。却话山海事，宛然林壑存。

明湖思晓月，叠嶂忆清猿。何由返初服，田野醉芳樽。
赠汤巾
赵师秀（宋代）

黄金榜内人，枉刺忽相亲。
怪得名差异，吟来句极新。
独眠秋寺雨，罕踏帝城尘。
何限高科客，因容不重身。
江上游
郭祥正（宋代）

我乘逸兴浮扁舟，杨花渡江飞满头。河豚初熟鲚鱼烂，借问春光须少留。

人间乍听黄金鸟，物外谁怜白雪鸥。但愿沧波化为酒，青山两岸皆糟丘。

人生快意天地小，登览何必须瀛洲。渔歌声断自起舞，酩酊更看江月流。
第一百七十三
文天祥（宋代）

绝域三冬暮，垂老见飘零。
林气森喷薄，意钟老柏青。
黄菊二十首
史铸（宋代）

五行正气产黄花，不在诗家即酒家。
诗笔酒杯俱有味，亦同元亮旧生涯。
奉和元承杪秋忆终南旧居
耿湋（唐代）

白玉郎仍少，羊车上路平。秋风摇远草，旧业起高情。

乱树通秦苑，重原接杜城。溪云随暮淡，野水带寒清。

广树留峰翠，闲门响叶声。近樵应已烧，多稼又新成。

解佩从休沐，承家岂退耕。恭侯有遗躅，何事学泉明。
春菊
史铸（宋代）

莫论园蔬品目卑，花开不减菊幽奇。灿然金色仍堪采，春老恰如秋老时。
庐山神仙诗
湛方生（魏晋）

吸风玄圃，饮露丹霄。室宅五岳，宾友松乔。
禁烟即事
谢景初（宋代）

时节一百五，疾风收雨天。
鸟催青帝驭，人重子推钱。
蹴踘逢南陌，秋千送晚烟。
墦间无限醉，唯我独萧然。
玉连环（题载安僧舍）
王之道（宋代）

流水细通何处。柳溪新雨。清风十里送篮舆，行不尽、山无数。

一簇楼台窣堵。老僧常住。悬知俗客不曾来，门外苍苔如许。
超果寺访张进士承宪宴集一首
黄省曾（明代）

谓子高衿者，经时栖鹫林。旧能谈德观，兹复撰文心。

眺处青山郭，閒来绿水琴。何期芳醑载，江国共游临。
渔家傲
净端（宋代）

浪静西溪澄似练。片帆高挂乘风便。始向波心通一线。群鱼见。当头谁敢先吞咽。闪烁锦鳞如闪电。灵光今古应无变。爱是憎非都已遣。回头转。一轮明月升苍弁。
园居秋日杂诗八首 其三
龚易图（清代）

散尽黄金结客多，门前今日可张罗。闲忙多属他人事，鸟自高飞奈尔何！
题青龙寺
朱庆馀（唐代）

寺好因岗势，登临值夕阳。青山当佛阁，红叶满僧廊。

竹色连平地，虫声在上方。最怜东面静，为近楚城墙。
阳羡杂咏十九首。茗坡
陆希声（唐代）

二月山家谷雨天，半坡芳茗露华鲜。

春醒酒病兼消渴，惜取新芽旋摘煎。
和冯眉州九日无酒韵
陈元晋（宋代）

蜀日曀曀风凄凄，有美人兮愁楚羁。白衣不来负佳节，士穷使我增歔欷。

锦鞯屡踏秦关月，宝刀尚染健儿血。寻思往事玩浮云，目送孤鸿互明灭。

醉乡广大无何有，无事唯当学犀首。不应来吊独醒魂，却嫌閒却持螯手。

吾侪臭味草木同，但须多植寒花丛。遇花开时即重九，天岂教人樽屡空。
富池口
王周（宋代）

扁舟闲引望，望极更盘桓。山密碍江曲，雨多饶地寒。

短莎烟苒苒，惊浪雪漫漫。难写愁何限，乡关在一端。
风
刘克庄（宋代）

风于天地间，惟桂尤其雄。
将由岩窍多，或是地形穹。
不知起何处，但觉来无穷。
浮埃晦白昼，奇响激半空。
一怒动旬浃，小亦数日中。
城堞凛欲压，况此半亩宫。
尝闻古至人，御气犹轻鸿。
刘季晚可怜，击筑悲沛丰。
我老断恐怖，眡身等枯蓬。
飘掷付大块，奚必分西东。
酬李光化见寄二首
范仲淹（宋代）

万里承平尧舜风，使君尺素半空空。
庭中无事吏归早，野外有歌民意丰。
石鼎斗茶浮乳白，海螺行酒滟波红。
宴堂未尽嘉宾兴，移下秋光月色中。
删丹道中 其一
廖树蘅（清代）

乌帽东归弱水西，天涯云物怅分携。轻衫短策删丹道，榆叶秋风衬马蹄。
绍兴以后祀五方帝六十首
佚名（隋代）

除地国南，有基崇崇。
载陟载降，式虔式恭。
燎烟既燔，黻冕斯容。
神如在焉，肆予幽通。
京营大阅简将士
欧大任（明代）

六师奋威棱，大将咸鹰扬。吾皇嗣洪业，讲武肃万方。

命阅三大营，组练耀日光。载旌建前茅，列校开长扬。

群蒐技击盛，七萃简视良。泰阿挟飞刺，繁弱各蹶张。

行将破匈奴，指顾平西羌。所期树勋伐，勒骏书旂常。
拟古二首
赵友直（宋代）

堂堂谷中室，草木恒相邻。
顷缘出游衍，室内虚无人。
犬羊窥我出，蹄蹟分扰驯。
秽我衣裳区，安所置其身。
翘然起遐思，结屋依湖滨。
手执羲皇卷，门栽五柳春。
春风一披拂，意恐缁泥尘。
题酒楼壁
伊用昌（唐代）

此生生在此生先，何事从玄不复玄。

已在淮南鸡犬后，而今便到玉皇前。
【仙吕】八声甘州_春闺梦好，
王修甫（元代）

春闺梦好，奈觉来心情，向人难学。锦屏斜靠，尚离魂脉脉难招。游丝万丈天外飞，落絮千团风里飘。似恁这般愁，着甚相熬。
【六幺遍】自春来到春衰老，帘垂白昼，门掩清宵。闲庭杳杳，空堂悄悄，此情除是春知道。寂寥，唾窗纱缕两三条。
【后庭花熬】无心绣作，空闲却金剪刀。眉蹙吴山翠，眼横秋水娇。正心焦，梅香低报，报道晚妆楼外月儿高。
暮还官寺
李新（宋代）

新雨初平万顷波，移家归去旧烟萝。
三年邻里定相笑，八斗才名岂是多。
地近聊为分袂别，酒醺閒作扣舷歌。
晚投方丈虽岑寂，客喜谈玄自见过。
早发武连驿忆弟
曾国藩（清代）

朝朝整驾趁星光，细想吾生有底忙。
疲马可怜孤月照，晨鸡一破万山苍。
曰归曰归岁云暮，有弟有弟天一方。
大壑高崖风力劲，何当吹我送君旁。
被放后出都
王金英（清代）

枕上南柯梦未成，满天落叶赋长征。亲朋共怅登程日，乡国先传下第名。

萧瑟芦汀霜雁影，迢遥柳陌晚鸦情。可怜寒气深于水，独自垂鞭款段行。
季直经干喜得三白次师绎韵见饷走笔奉和
曹彦约（宋代）

三农一命如纸薄，已定盖藏犹不乐。
年来悭雪意如何，抟空岁不堪隃度。
新夸两白已呈祥，数日天工还作恶。
栽培玉屑界琼田，指顾同云藏碧落。
万象改容龙战野，满船空载鱼纵壑。
诗才唤起金闺人，坡上传香梅缀萼。
明当改选岁又稔，扬州骑得缠腰鹤。
家有灵光独岿然，不感鴒原惊已昨。
岂无他人和者寡，不有阿咸几落寞。
关心不见九华楼，旧游莫叹登云阁。
与我新诗字字奇，珠玉盈怀分陆橐。
句
刘筠（宋代）

朱饰两番巡属邑，案留双笔在中台。
霜天晓角·晓风摇幕
张抡（宋代）

晓风摇幕。敧枕闻残角。霜月可窗寒影，金猊冷、翠衾薄。旧恨无处著。新愁还又作。夜夜单于声里，灯花共、泪珠落。
海口三首
刘克庄（宋代）

人烟穷处屋三间，目断寒云接浅山。
石塔有风铃自语，水亭无税印常闲。
沙晴火伏如棋布，浪急渔舟似洗还。
自古诗从登览得，莫辞绝境共追攀。
群盗一首
苏籀（宋代）

贪得不知义，流风紊四维。
珪珇实盲昏，黥髠亦觊窥。
谅非跖蹻才，竞揭椎埋旗。
巨猾肆滔天，小丑争攘欺。
立国计安出，顾无以家为。
三州破竹势，吏卒伤挠隳。
越人竟何能，非复慰佗时。
壶箪迎王旅，克捷剑之湄。
闽府幸宴然，一毫未尝亏。
噫吾有以待，致尔由他歧。
残蘖失追袭，诸将咸思归。
勉哉方伯职，力拯邻邦危。
漳滨拏未解，蜂蝎生武夷。
姑息倒囷藏，谆复行文移。
近事苟目前，远忧那敢知。
天运未太平，佛力亦其微。
武夫勿告劳，儒冠须出奇。
知人与安民，此责诚塞之。
钱生蜀道图
贾臻（清代）

飞鸟不到处，青山让客行。乱云搀马尾，旅恨入鹃声。

幕岂依严武，鞭应著祖生。披图莫惆怅，天险际时清。
中秋禁林对月
宋庠（宋代）

素籥中分夜，祥蓂对满辰。
千门迎皓彩，一气洗空轮。
净失金釭影，寒生露掌津。
仙京全是玉，佛界即成银。
宫瓦收苍雾，天渊减翠沦。
纲珠聊借媚，紈扇枉迷真。
爽籁通鳷鹊，斜光淡结邻。
孤怀无晤赏，长啸待清晨。
祭灶词
范成大（宋代）

古传腊月二十四，灶君朝天欲言事。
云车风马小留连，家有杯盘丰典祀。
猪头烂热双鱼鲜，豆沙甘松粉饵团。
男儿酌献女儿避，酹酒烧钱灶君喜。
婢子斗争君莫闻，猫犬角秽君莫嗔；
送君醉饱登天门，杓长杓短勿复云，乞取利市归来分。
如梦令·为问蕃厘道士
许有壬（元代）

为问蕃厘道士。今日琼花开未。老子偶然闲，要向花间游戏。游戏。游戏。莫待清阴满地。
驯犀－感为政之难终也
白居易（唐代）

驯犀驯犀通天犀，躯貌骇人角骇鸡。海蛮闻有明天子，

驱犀乘骇来万里。一朝得谒大明宫，欢呼拜舞自论功。

五年驯养始堪献，六译语言方得通。上嘉人兽俱来远，

蛮馆四方犀入苑。秣以瑶刍锁以金，故乡迢递君门深。

海鸟不知钟鼓乐，池鱼空结江湖心。驯犀生处南方热，

秋无白露冬无雪。一入上林三四年，又逢今岁苦寒月。

饮冰卧霰苦蜷跼，角骨冻伤鳞甲蹜。驯犀死，蛮儿啼，

向阙再拜颜色低。奏乞生归本国去，恐身冻死似驯犀。

君不见建中初，驯象生还放林邑。君不见贞元末，

驯犀冻死蛮儿泣。所嗟建中异贞元，象生犀死何足言。
九日范伯升惠诗连伯玉丈有和句皆道先公平昔登高事感而次韵 其二
韩淲（宋代）

尘土装怀不可论，伤心夏凊与冬温。西风南涧萧萧竹，犹有范翁时到门。
九用喜雨韵三首 其二
吴潜（宋代）

倒瓮翻盆势莫禁，旱滩焦碛尽低沈。定知此喜非常喜，只是将心去比心。

人乐和丰方卖剑，谁贪遗滞忽亡簪。村翁曳杖前山去，丁祝孙来酒户寻。
久雨
张侃（宋代）

浮云四散雨意浓，小池水满不可容。前度久晴今久雨，绿笺端欲问太空。

太空高兮渺无路，风力剪丝得小住。农家一饱庶有期，笑杀春深脱布裤。
告绝诗
崔莺莺（唐代）

弃置今何道，当时且自亲。还将旧来意，怜取眼前人。
种花五首 其五
刘敞（宋代）

忆昔空园今作林，墙头枕上总成阴。废兴人事非天意，时暂纷华亦赏心。
柳枝词
谢五娘（明代）

近水千条拂画桡，六桥风雨正潇潇。
枝枝叶叶皆离思，添得啼莺更寂寥。
神仙
张商英（宋代）

土木形容殷七七，水云情性许閒閒。身中火枣无人会，此药元来便驻颜。
捣练子 梅花
张传（清代）

皎似雪，洁如霜。分外清幽一种香。可爱冰心甘冷淡，几枝疏影照斜阳。
感咏十解寄呈杨安抚
白玉蟾（宋代）

酒专风月权，诗欠江山债。
恐是试长房，尘劳君少耐。
爆竹
刘敞（宋代）

节物随时俗，端忧见旅情。
土风犹记楚，辞赋谩讥伦。
烈火琅玕碎，深堂霹雳鸣。
但令休鬼瞰，非敢愿高明。
寿禅师悟道颂
黄庭坚（宋代）

朴落非他物，纵横不是尘。
山河及大地，全露法王身。
冬日閒居遣兴十首 其六
李纲（宋代）

深炷一炉香，孤吟夜正长。山虚风落木，云破月窥房。

老骥志千里，越禽思故乡。羁栖两寂寞，坐叹鬓毛霜。
送之普回乡二首 其一
施元征（明代）

静重元公暂养高，泉亭何必学劳劳。一天国老希梁栋，五邑门生遍李桃。

立起百年河内泽，来梳八月广陵涛。阳春无不通民隐，卧辙讴歌满乐郊。
次韵和子由闻予善射
苏轼（宋代）

中朝鸾鹭自振振，岂信边隅事执鼖。
共怪书生能破的，也如骁将解论文。
穿杨自笑非猿臂，射隼长思逐马军。
观汝长身最堪学，定如髯羽便超群。
句 其二
许彦国（宋代）

午夜梦飞沧海外，一年春在落花中。
跋漳浦李大忠微叔所藏书画尾
邹浩（宋代）

岭表归来饭不足，负郭有田金未赎。
何当卖剑成此谋，耕遍雨余春雨绿。
雨中远望惠山二首
杨万里（宋代）

准拟归时到未迟，归时不到悔来时。
惠山不识空归去，枉与常州作住持。
归故园述怀呈唐伯宪
姜特立（宋代）

三径元须近，吾庐亦庶几。
稍晴频纵步，遇雨不愁归。
夕暗儿篝火，晨饥妇饷炊。
栈羊远可炙，枥马不须鞿。
引路犬先到，惯人禽懒飞。
有时携旷士，把酒更论诗。
松露滴行帐，山风吹舞衣。
吾生身外足，此乐里中稀。
叹息游嵩馆，前贤意重违。
赠葆元
白玉蟾（宋代）

弃儒为见儒多误，学道缘吾道化贤。
且把功名权架阁，抱琴随我去修仙。
阻风回岐
邓云霄（明代）

急雨馀寒黯似秋，停桡聊傍杜蘅洲。高谈有意招河伯，旅泊生憎遇石尤。

北雁堪为迁客伴，南云暗结望乡愁。那能摆脱浮名累，身世浑如不系舟。
呈倪二府
韩韬（明代）

先生词赋擅当场，磊落胸中迥莫方。调古文章追汉魏，官清瘴疠静江乡。

三城初透春风晓，八桂曾沾宿雨凉。共道郡中生意早，萧萧悴草亦依阳。
散花词 其一
赵佶（宋代）

绛节徘徊引，天花散漫飞。高真无染著，片片不沾衣。
减字木兰花
张孝祥（宋代）

一尊留夜。宾蜡烘帘光激射。冻合铜壶。细听冰帘夜剪酥。

清愁合合。酒唤红潮登玉脸。明日重看。玉界琼楼特地寒。
挽老苏先生
张商英（宋代）

近来天下文章格，尽是之人咳唾馀。方喜丘园空穗帐，何期箫吹咽轜车。

一生自抱萧张术，万古空传杨孟书。大志未酬身已没，为君双泪湿衣裾。
送裴图南
王昌龄（唐代）

黄河渡头归问津，离家几日茱萸新。

漫道闺中飞破镜，犹看陌上别行人。
二月十七日重游洞霄宫探大涤洞天
厉鹗（清代）

振衣浴罢体更轻，竹枝投石声彭觥。空山昨夜龙洗窟，雨过万壑泉纵横。

山灵知我有默祷，故遣浮云散萦绕。一峰阴见一峰晴，天柱中央翠于埽。

元同先生昔隐居，洞天长锁琅函书。前游日夕未曾到，恨身不得乘飙车。

穿尽幽篁履苔石，惊见谽谺洞门坼。童子曾为捣药禽，桃花解笑题诗客。

此中日月停两丸，想象九夏尤清寒。微明秉炬触暗壁，古灵题字来寻看。

玲珑乳窦隔凡处，路接华阳不归去。有人问我洞中来，为说浮云如柳絮。
次韵翁教授见寄
释德洪（宋代）

仙郎落笔敏惊鸿，文字追回两汉风。脱腕旧闻供十吏，探怀行看取三公。
暑中舟行入村舍偕冷云及明教居士 其三
袁宏道（明代）

抛却旧衫红，披蓑向此中。微云缥碧水，深树绿沈风。

官税租能给，山赀了不丰。扑头随衲子，犹可作庞翁。
倦寻芳 三月二十日饯春
冒殷书（清代）

咄嗟过容，离别年年，舍我原惯。我定难留，留下乱红成片。

忆花朝，思寒食，更怀上巳情难遣。问春光，自古归何处，空随云散。

送行人、缠绵不了，那个临歧，能免三叹。却怪芳时，不把故人依恋。

也似伤心无一语，奈何频倩啼莺唤。更无端，变晴天、雨悲风怨。
阅古堂八咏 其五 药圃
韩琦（宋代）

堂下开畦植药苗，更将灵种悉名标。吾心尽欲医民病，长得忧民病不销。
陈后山祠
黄定文（清代）

诗到穷愁合闭门，茅庐何处吊幽魂。瓣香未肯输坡老，举俗安知爱许浑。

秋入候虫吟独苦，春归脱木晚初温。西江宗派当时体，尊酒何人与细论。
次韵和师稷清明怀乡之什 其三
邹浩（宋代）

天路幽禽暖颉颃，芝兰抽砌叶初长。自怜骨立风光里，勉向原头泣奉尝。
致政王参政挽诗二首 其二
汪藻（宋代）

赐第崇宁一再春，建炎方识老成人。早为勇退山林士，晚作中成社稷臣。

手把青箱传后裔，日陪黄阁转洪钧。乡关间阔虽千里，松槚相望亦海滨。
题方干旧隐
杨翱（宋代）

云山旦暮奇，築隐世希续。
脱略浮官心，蝉联先祖躅。
门横严子濑，壁纪桐君箓。
应笑泛轻舠，日为官牒束。
句
包真人（宋代）

待吾了却人间事，然后相从面紫罗。
次韵十诗
楼钥（宋代）

自怜鹤发奉慈亲，家舅还欣托宝邻。
已向云间收倦翼，甘从波底作潜鳞。
幸然松菊连三径，谁谓神仙隔一尘。
野服相从成二叟，不须更现宰官身。
杂兴
陆游（宋代）

铿尔舍瑟作，嚗然放杖笑。
浩浩太古音，与俗不同调。
杜逸人归龙山
文同（宋代）

上亭北望二百里，颓巘堕壑围龙山。
余尝往来见之喜，饮食梦寐皆孱颜。
恨无羽翼一飞到，羡子长往不欲还。
安得摆手掉世故，相与傲兀于其间。
宫词 其七
周彦质（宋代）

圣主词源涌巨澜，恤民手诏月常颁。一回传出惊新丽，多少词臣愧汗颜。
和人游嵩山十二题其九·天池
范仲淹（宋代）

岳顶见天池，神异安可度。
勿谓无波涛，云雷有时恶。
乘此澄清间，吾缨可以濯。
送鉴师住灵洲寺
李昴英（宋代）

少年芹泮也儒冠，底事缁袍染异端。
孤岛一灯开佛屋，长身七尺占僧单。
钟鸣鱼叩随缘过，棹舞鸥飞取次看。
亭下听经鼋在否，石栏摇影碧波寒。
送别鲍通判
梁临（明代）

江风吹浪急，送别海天长。白石笼寒水，青山带夕阳。

六鳌今可钓，一苇最宜航。后夜相思处，梅开白玉堂。
和宋永兄爱日楼见寄八首
黄公度（宋代）

秋心惊杵急，远目见潮回。
衰日可爱也，楚风真快哉。
卷开前圣对，竹动故人来。
去鲁迟休怪，谋身耻自媒。
读史
王安石（宋代）

自古功名亦苦辛，行藏终欲付何人？
当时黮闇犹承误，末俗纷纭更乱真。
糟粕所传非粹美，丹青难写是精神。
区区岂尽高贤意，独守千秋纸上尘。
穷达吟
邵雍（宋代）

穷不能卷，达不能舒。
谓之知道，不亦难乎。
雨不止和族叔韵
陈文蔚（宋代）

小斋容膝足迟回，世路羊肠不用猜。
久矣此心冥进取，翩然何日赋归来。
新篘半熟瓮头酒，小摘微黄叶底梅。
尽日北窗听雨卧，任他们巷长蒿莱。
富池客中
董嗣杲（宋代）

舍舟遵陆几程来，家事身谋两未谐。
九地渺茫怜骨肉。四方轩豁畅襟怀。
雨翻茶崦春离岳，风飐监旗晓渡淮。
短景不延愁思远，只堪长醉向茅柴。
西湖
邓林（宋代）

高价租船作胜游，穷逋那敢斗风流。
西湖多少閒春水，不洗中原二百州。
琴枕
王洋（宋代）

琢石髹池省练弦，寂尘不动五音全。
应嫌杂奏妨人乐，正可常携对客眠。
投倦乍如倾耳听，起醒惟欠籁声传。
舞云家范升堂席，寂寞依稀万古贤。
送鹿伯可致政直阁兼简吴明可致政给事
周必大（宋代）

垂车七十古来稀，况是丁年解鞅鞿。神虎衣冠洪景挂，都门供帐仲翁归。

前衔新命俱郎宿，处士儒冠总少微。林下若逢龙阁老，为言台岭转光辉。
晚归闻韩子华见访
梅尧臣（宋代）

门外多车骑，後迹乱前踪。
谁识此来过，尘蹄重复重。
归有野仆言，恨不故人逢。
岂无肴酒设，所向乖所从。
未能一往见，懒拙其必容。
久雨
方回（元代）

云胡不出，积雨予尼。
意弥八纮，膝此膝席。
谁具烝徒，假予楫航。
膝往沧海，观彼茫洋。
掩关昼眠，胡宁不暇，
鲁叟攸戒，敢视为夜。
寂寂疏帘，幽幽空阶。
鸟下碎藓，伤予之怀。
悠悠古道，溢溢行潦。
岂无岑楼，送目遥草。
心之忧矣，莫或予知。
彼其之子，谓予寒饥。
访清首座观蔷薇二首 其二
王庭圭（宋代）

花开花落春何在，宴坐高僧总不知。空色难谩禅伯眼，蔷薇应待老夫诗。
买陂塘/摸鱼儿 寿监丞吴芹庵
赵癯斋（宋代）

闻掀髯、岭头长啸，梅花一夜香吐。正看鸣凤朝阳影，何事惊鸿翩举。

来又去。但赢得、儿童拍手笑无据。人间何处。有九曲栽芹，一峰横砚，江上听春雨。

功名事，不信朝鳞暮羽。九关虎豹如许。午桥见有闲风月，正自不妨嘉趣。

君记取。人尽道、东山安石难留住。伏龙三顾。待报了君恩，勋铭彝鼎，归作子期侣。
癸巳夏秋旱七月十月得雨喜雨有作
吴芾（宋代）

旱魃为灾害有秋，焦枯满目使人忧。
片云忽向天边合，一雨俄惊地上流。
尽道槁苗须半活，如云晚稻可全收。
老农两牧齐加额，且免流离过外州。
送王柄教授
陆佃（宋代）

场屋论才昔议魁，教庠官冷尚低徊。灵龟缩甲专藏六，老雉斜低怯应媒。

半醉珠玑随咳唾，一方桃李待栽培。塞垣错莫风沙晚，南北相望首重回。
阮郎归 其一
赵彦端（宋代）

岁寒堂下两株梅。商量先后开。春前日绕一千回。

花来春未来。

冰可断，玉堪裁。寒空无暖埃。为君翻动腊前醅。酒醒香满怀。
与郑公华自朐山邻舟行
鲍慎由（宋代）

舟行有后先，相去能几许。铿轰金鼓声，见面不得语。

水花来幽金，岸柳过疏雨。登舻各乘风，解帆会联浦。

闲携小龙团，睡起就君煮。
积雪
郭印（宋代）

一夜萧萧洒竹声，漏水未残天忽明。
初疑落月照东荣，树鸡乌鹊纷纷惊。
起来积雪烂中庭，窪隐污秽悉已平。
海水飞波上栋甍，万瓦堆盐一尺盈。
此身恍若游天京，银楼玉阙争峥嵘。
仙人想见冰霜清，园林草木皆瑶琼。
尊中有酒且细倾，农家活计在深耕，
明年岁事欣已成。且把赋馀养残龄，
天边日望陨欃枪。
和丁大声登皆山楼之作依韵
王炘（清代）

山色侵楼重，竹阴傍涧清。绿峰群寂寂，黄鸟独声声。

雾聚松枝合，樵稀石面生。云收余峭壁，日影北林更。
题梅仙馆
孟宾于（唐代）

仙界路遥云缥缈，古坛风冷叶萧骚。

后来岂合言淹滞，一尉升腾道最高。
中屏燕侍郎烟岚晓景
宋祁（宋代）

澹峰危木扫天春，青到屏端忆故人。
一丈轻绡千里思，为君今日拂流尘。
又拟古八首 其一
胡应麟（明代）

冉冉岁云暮，念君远别离。浮云蔽原野，四顾白日驰。

夙昔幸同衾，欢爱誓不移。如何百年好，去我忽若遗。

严风起天末，霜雪盈路歧。晨起践关山，薄暮长抱饥。

音徽日夜隔，会合当何时。恨无晨风翼，并起东南飞。
见月落秋空云敛波出悠然有感
郭之奇（明代）

从来不识汉江秋，湛湛枫林寄古愁。落日扁舟依绿屿，清宵万壑抱沧流。

月方一见思其满，云自初生看及收。遂有波光迎夜色，因之凄绪发蘋洲。
酒户献花以奉先圣戏作
陈师道（宋代）

萧萧竹雨乱鸣鸦，嫋嫋风窗暗碧纱。
玉座尘埃香火冷，酒家来献一枝花。
都门留别诸丈
于慎行（明代）

不缘多病壮心消，敢向清时远市朝。三殿恩华淹日月，十年归梦落渔樵。

宫云欲散飘衫袖，别酒初醒见柳条。最是河梁分手地，桃花潭水碧迢迢。
九月十五日观月听琴西湖一首示坐客
苏轼（宋代）

白露下众草，碧空卷微云。
孤光为谁来，似为我与君。
水天浮四坐，河汉落酒樽。
使我冰雪肠，不受曲蘖醺。
尚恨琴有弦，出鱼乱湖纹。
哀弹本旧曲，妙耳非昔闻。
良时失俯仰，此见宁朝昏。
悬知一生中，道眼无由浑。
没安碑
曾极（宋代）

漫漫荒池浸绿芜，残碑一丈载龟趺。
当年刻画书勋阀，雨打风吹字已无。
哭吕倅
刘子翚（宋代）

瞑目荒山里，携家万里来。旅茔犹借地，儿哭不胜哀。

裂甑妖难测，藏舟事可猜。大贤应有后，天道信悠哉。
减字木兰花
洪惠英（宋代）

梅花似雪。刚被雪来相挫折。雪里梅花。无限精神总属他。梅花无语。只有东君来作主。传语东君。且与梅花作主人。
早发临川经回龙寺少刻因观李供奉壁画须菩提
刘弇（宋代）

黎明出故垒，得此空王宫。结庐知何年，十里峦冈重。

居然谢埃𡏖，䆗窱开房栊。筛篱漏初日，云木凉高风。

直疑天边秋，六月到此中。壁端故时笔，磊落空生容。

诈言竺乾客，燕坐长年逢。我来偶拭目，滞念为一空。

野僧强留连，稻饭延高舂。王程迫星火，持语勿恼憹。

方惭简书畏，何计栖狂蓬。
送高缙之归谋武林结课二首
陈造（宋代）

眼底论人物，如君亦壮哉。
作书犹乞米，造物不怜才。
跋履妨诗笔，祛除近酒杯。
飞尘栖剑室，归棹莫迟回。
江城子 中秋忆举场
逸民（宋代）

秀才落得甚乾忙。冗中秋，闷重阳。百年三万，消得几科场。

吟配阳年灯火梦，新米粥，紫苏汤。

如今且说世平康。收战场。息欃枪。路断邯郸，无复梦黄粱。

浪说为农今决矣，新酒熟，菊花香。
感怀
罗隐（唐代）

石径松轩亦自由，谩随浮世逐飘流。驽骀路结前程恨，

蟋蟀床生半夜秋。掩耳恶闻宫妾语，低颜须向路人羞。

虽教小事相催逼，未到青云拟白头。
次韵送郝同知还闽二首
方回（元代）

平生奔走遍区中，老尚流离作寓公。
合坐黄堂称太守，愿求丹剂学仙翁。
繄谁虎豹占文变，何限貂蝉出武功。
可似有心随李耳，流沙西迈过崆峒。
题项羽庙三首之一
贺铸（宋代）

分张天下付群雄，回首咸阳卷地空。
六国三秦随扰攘，锦衣何暇到江东。
水龙吟
陈德武（宋代）

驿楼岁暮萧条，小桃何事迎人笑。无言如诉，命暌王母，信沈青鸟。

靥瘦繁霜，脂销零雨，梦寒清晓。自刘郎去后，天台路隔，知孤负、春多少。

今日玉骢来到。喜相逢、菱花孤照。清幽谁伴，黄花告谢，芙蓉云老。

早趁东风，移根换叶，脱身池沼。卜佳期，前度琴心一曲，作相思调。
思平泉树石杂咏一十首。重台芙蓉
李德裕（唐代）

芙蓉含露时，秀色波中溢。玉女袭朱裳，重重映皓质。

晨霞耀丹景，片片明秋日。兰泽多众芳，妍姿不相匹。
训蒙绝句 其二
朱熹（宋代）

神化孰尸本自然，盍将此意反而观。试将事上深加察，才著些私便不安。
道室试笔
陆游（宋代）

事来得失若山重，放下始知前日狂。
一枝藜杖一壼酒，何处人间无醉乡？
岁序
朱弁（宋代）

岁序忽将晏，节旄嗟未还。低云惨众木，寒雨失群山。

丧乱关诗思，讴谣发病颜。梦魂识旧隐，时到碧溪湾。
京居秋感五绝句
晁说之（宋代）

雨助风声燕欲归，谁教我尚著征衣。
自怜未读愍征赋，霜雪鬓间犹庶几。
九日登裴公亭得无灾可避自登山之句何季皋滕
戴复古（宋代）

良辰乐事两相关，不可不求今日闲。
有酒能赊堪荐菊，无灾可避自登山。
心怀屈贾千年上，身在潇湘八景间。
好向樽前开笑口，人生枉自作愁颜。
五龙塘
李覯（宋代）

世传鳞物有蟠时，分得寒泉住翠微。
天命虽教为润泽，神心终是索虔祈。
一围石岸刓无迹，几族阴云禁不飞。
风脚斗回波面黑，向人浑似逞严威。
冬至前月赴季父梅花之集与韩蒲向宪唐干诸人
胡寅（宋代）

爱花从使二毛侵，叹赏孤高与靓深。
调护腊前珠结蕊，荡摇年后玉成林。
莫教三弄飘飘落，剩把千篇得得禁。
姑射肌肤最温润，夜眠无用辟寒金。
石山栈
石钧（清代）

关门晓曈曚，众峰递隐见。林根微阳吐，水外孤村断。

萧条逼仲冬，积雪覆山甸。山径石栈危，单车缘一线。

攀萝冰堕指，陟巘风割面。羸马向北嘶，游子心未倦。

回首万里涂，情亲隔乡县。及兹道更长，飘零一身贱。
老人歌
王建（唐代）

白发老人垂泪行，上皇生日出京城。

如今供奉多新意，错唱当时一半声。
送张德翁推官赴阙歌
李新（宋代）

君不见长安城中长乐坡，坡前冠盖肩相摩。
十人八九送别者，我今亦吟送别歌。
任烦应剧青山里，下望州廛如井底。
白云满眼心无尘，明月到窗诗就纸。
山花映面春日迟，紫骝嘶去闻行期。
年来声韵非相知，几属喧啾轻薄儿。
我歌止此不复员作，更欲作歌当寄谁。
次韵和前漳守马郎中三篇·游山
苏颂（宋代）

西山高下极深幽，十里清波一棹游。
喜逐御风真造适，遍题僧壁更迟留。
松间觅径因穷险，亭际披云尽露秋。
却羡官间无检束，徜徉何异五湖舟。
又陪陈使君游东禅寺 其二
洪刍（宋代）

城里芳菲尽破除，更携宾从出东郛。桃凭苦雨收红糁，李借风光耀雪珠。

碧水横堤春澹沲，石门弭盖步踟蹰。细看名字苍崖畔，点检而今半在无。
对食戏作六首 其四
陆游（宋代）

栟榈子嫩供香饭，皂荚芽新簇冷淘。常使先生饱扪腹，其馀万事一秋毫。
杂咏八首008
王安石（宋代）

任公蹲海滨，一钓饱千里。
用力已云多，钓缗亦难理。
巨鱼暖更逃，壮士饥欲死。
游鯈不可数，空满沧浪水。
东城被盗得世字
秦观（宋代）

野人无机心，触事少防卫。
所至辄酣寝，屡堕穿窬计。
孤亭夜深墨，风死雨初霁。
有盗穴壁来，攘取逮衾袂。
微思不敌怒，弱力鼓虚锐。
起搏且复呼，可否难量势。
谁云同室斗，函丈莫相继。
两奴眠牖旁，矫首但睥睨。
弃之倚柱休，盗亦从此逝。
惭无牛缺贤，幸脱燕人毙。
亡弓岂须求，失马不必涕。
黎明成感叹，事往若异世。
良贾号深藏，无阂称善闭。
君子勿我夸，得丧求无际。
冬日放言二十一首
张耒（宋代）

酒圣卯时欢，此语闻乐天。
安用苦了了，白日供忧煎。
浮世本幻妄，空花电露然。
人间无实事，惟醉庶几焉。
珠江晚望寄陈季谦陶惟谦时海上多警，为古冈贼已就擒
欧大任（明代）

雁尽不传江上信，词人幽抱若为裁。渔灯晚杂烽烟起，野柝时为戍鼓催。

台在早占南武拜，波平终见越裳来。圭峰万树东风里，谁遣江南庾信哀。
寄茅山道友三绝
周文璞（宋代）

蕊珠宫女傍瑶屏，自把韦编问姓名。
回到人间无一事，紫阳花下白鸡鸣。
次伯安推官赠别韵
范成大（宋代）

交情弥岁竟匆匆，短棹归寻一亩宫。
塞责文书容我懒，及时杯酒赖君同。
披云峰顶城头月，揽秀堂前扇里风。
千里音书慰离索，莫言天远费鳞鸿。
别诸禅众
释洪海（宋代）

万瓦禅林耸翠螺，四围山色玉新磨。
恍疑别换胸怀子，霁月光风觉转多。
淳熙戊申丘寿隽新昌石氏本
方回（元代）

颇如画手善传神，绝喜他乡见似人。
俯仰之间已陈迹，如何千载尚如新。
自黄县至宁海州道中作 其六
雷浚（清代）

沈沈山中宅，未识何人居。历历山中村，绿窗俯通衢。

岂不虞盗贼，世乱此晏如。自入东莱境，道路无妇女。

汲水临深涧，浣衣来楚楚。山僻偶一见，此风胜邹鲁。
李与厓以元宵寄怀诗并黄柑惠教答之
区元晋（明代）

诗来兼拜黄柑惠，遥忆遗柑出帝扉。时节可缘金紫重，月华无间草茅稀。

花深小院灯光灿，鱼杳长江尺素违。何限幽怀君在远，一年惆怅兔乌飞。
山中
方岳（宋代）

无心出岫懒於云，生死交情一付君。
五柳当门陶令宅，百梅共付老逋坟。
山虽甚浅略堪隐，砚不能灵并可焚。
我亦平生轻俗子，向来鱼鸟自同群。
菩萨蛮 画牡丹花瓣
濮文绮（清代）

软烟薄雾妆才就。年华不解伤春瘦。相见画栏边。风丝兜佩环。

春宫三十六。双燕飞还宿。辜负玉漏恩。簪花先断魂。
谢秀才有妾缟练，改从于人，秀才引留之不得，后生感忆......其四
李贺（唐代）

寻常轻宋玉，今日稼文鸯。
戟干横龙簴，刀环倚桂窗。
邀人裁半袖，端坐据胡床。
泪湿红轮重，栖乌上井梁。
石梁
夏竦（宋代）

断涧横幽石，苍苔古木阴。
欹危接山腹，迢递过云心。
峭壁峙千仞，飞流下万寻。
秦人若驱策，蓬岛路非深。
围中获生麃致之避暑山庄即目得句
弘历（清代）

生麃无数获围中，放入山庄枫桕丛。取之外囿置中囿，岂是深谋荀息同。
送陈善世
赵汝腾（宋代）

似闻久客沧洲馆，曷不相从早数年。
老我一丘事耕钓，劳君千里度山川。
书院杂咏 瑞香
王十朋（宋代）

曾入江南梦，故宜名瑞香。何人好谈论，雅目误更张。
端叔见和次韵答之
释德洪（宋代）

俊词方觉春照眼，秀句忽惊丝出盆。睡馀两鬓尚殷蚊，行乐风轩须痛饮。

穷吟空屋笑愁蹲，笔端浩荡吐乾坤。落笔新诗敏风雨，撚须豪气划虹霓。

侍儿扶掖醉吟时，靖节田园寻窈窕。谪仙风味自嵚巇，何如春瓮揭黄泥。
宝月师刻予旧题以寄因书二绝 其一
王十朋（宋代）

资深堂上偶留题，多谢高僧不扫泥。更与慇勤琢山骨，恶诗传到浙江西。
杂咏一百首 其二十七 陶渊明
刘克庄（宋代）

卜筑堪容膝，休官免折腰。宁书处士卒，不践寄奴朝。
送周教授兼简刘左史薛寺丞 其二
释居简（宋代）

霜趁残秋肃，寒侵薄暮生。帆开吴浪急，鸿挟楚云横。

客里常加饭，人归得寄声。为询刘与薛，江汉几长城。
四月十七日奉安仁宗皇帝御容于景灵孝严殿是日舟次陈留感怀述事十六韵
蔡襄（宋代）

先帝传基固，真人嗣统平。馀恩华夏在，高谊古今倾。

汉法原为庙，仙居别有京。海中金阙见，天上玉楼成。

睿意怀丕烈，宸豪荐大名。荐唯将舜拟，严亦与周并。

龙向朝云起，奎和昼日呈。流光俄荐岁，发号庆重明。

令节千秋过，端仪万众迎。欢呼山岳动，驱拂鬼神惊。

缥缈来佳气，雍容下太清。幡旌多异制，歌吹自新声。

琳馆初停御，銮舆始引行。盥孚通至感，福泽被群生。

往事时兼远，孤臣泪独横。晨兴西向久，悽断老年情。
哭王或庵先生 其四
蒋蘅（清代）

地运偏当厄，斯文岂数奇。西邻痛慈母，南巷泣孤儿。

发覆无遗老，趋承失所师。羁魂招不得，聊赋屈平词。
次韵传道自适兼呈都司芸叟学士
秦观（宋代）

楚国陈夫子，周南颇滞留。
弊袍披槁叶，瘦马兀扁舟。
药饵过三伏，文书散百忧。
何人共禅悦，居士有浮休。
湍水岩祷雨诗
杨简（宋代）

湍水龙潭古迹遗，不因老叟有谁知。
乡人祷雨无灵日，云魃常谁尚在时。
说与县家诚且信，去后潭所宿为期。
回头甘泽苏枯槁，插种工夫未是迟。
淡黄柳·咏柳
纳兰性德（清代）

三眠未歇，乍到秋时节。一树斜阳蝉更咽，曾绾灞陵离别。絮已为萍风卷叶，空凄切。
长条莫轻折，苏小恨，倩他说。尽飘零、游冶章台客。红板桥空，湔裙人去，依旧晓风残月。
问田尉公俞丐菊栽
李新（宋代）

曾泛黄花竹叶轻，更御篱下数繁英。
主人已后荒三径，狂客从前号四明。
赠笔工
王谌（南北朝）

试子玉簪笔，他工总不如。
毫长宜贮墨，管净可抄书。
汝自夸淮兔，吾犹註鲁鱼。
鬓毛斑白尽，心折正缘渠。
禅人并化主写真求赞
释正觉（宋代）

颦而嗔，伸而悦。
默传鼻孔家风，用付眉毛时节。
放下机投，展开漏洩。
十方三世兮同得同参，二仪万像兮同听同说。
句
吴栻（宋代）

晴开千障雾，翠落万家楼。